b'\n_START_ARTICLE_\nNicolae, Principe al Rom\xc3\xa2niei\n_START_SECTION_\nPrimul R\xc4\x83zboi Mondial\n_START_PARAGRAPH_\nSf\xc3\xa2r\xc8\x99itul anului 1914, aduce o schimbare \xc3\xaen via\xc8\x9ba t\xc3\xa2n\xc4\x83rului prin\xc8\x9b. Moartea regelui Carol I \xc8\x99i urcarea pe tron a tat\xc4\x83lui s\xc4\x83u, Ferdinand I, face ca \xc3\xaentreaga familie s\xc4\x83-\xc8\x99i mute re\xc8\x99edin\xc8\x9ba \xc3\xaen Bucure\xc8\x99ti, la Palatul Cotroceni. Nicolae \xc3\xae\xc8\x99i \xc3\xaentrerupe studiile \xc8\x99i se \xc3\xaentoarce \xc3\xaen \xc8\x9bar\xc4\x83, deoarece \xc3\xaen Europa izbucnise r\xc4\x83zboiul. _NEWLINE_Adolescen\xc8\x9ba lini\xc8\x99tit\xc4\x83 a prin\xc8\x9bului se sf\xc3\xa2r\xc8\x99e\xc8\x99te \xc3\xaen vara anul 1916 c\xc3\xa2nd Rom\xc3\xa2nia intr\xc4\x83 \xc3\xaen Primul R\xc4\x83zboi Mondial. \xc3\x8en \xc3\xaensemn\xc4\x83rile sale t\xc3\xa2rzii, r\xc4\x83mase inedite vreme de c\xc3\xa2teva decenii, Nicolae \xc3\xae\xc8\x99i aminte\xc8\x99te cum Regele Ferdinand l-a chemat la el \xc3\xaen cabinet \xc3\xaenaintea Consiliului de Coroan\xc4\x83 din 14 august 1916 \xc8\x99i i-a spus: \xe2\x80\x9eDinastiile sunt \xc8\x9binute s\xc4\x83 respecte, \xc3\xaen schimbul privilegiilor, un contract nescris, dar solemn \xc8\x99i strict, \xc3\xaencheiat de la sine cu popoarele peste care domnesc. Neglijen\xc8\x9ba sau, \xc8\x99i mai r\xc4\x83u, refuzul Principilor sau al Regilor de a sluji corect un popor \xc3\xaenseamn\xc4\x83 un abuz de \xc3\xaencredere \xc8\x99i o c\xc4\x83lcare de contract. \xc3\x8enseamn\xc4\x83 o \xc3\xaen\xc8\x99el\xc4\x83ciune ce trebuie aspru sanc\xc8\x9bionat\xc4\x83 de partea lezat\xc7\x8e \xc3\xaen acest leg\xc4\x83m\xc3\xa2nt de Drept Natural. Noi trebuie s\xc4\x83 ne ignor\xc4\x83m ereditatea, s\xc4\x83 uit\xc4\x83m alia\xc8\x9bii de s\xc3\xa2nge \xc3\xaen acest ceas de cump\xc4\x83n\xc4\x83 al istoriei, pentru a ne \xc3\xaendeplini p\xc3\xa2n\xc4\x83 la cap\xc4\x83t obliga\xc8\x9biile cuprinse \xc3\xaen contractul \xc3\xaencheiat pe cuv\xc3\xa2nt de onoare cu poporul rom\xc3\xa2n.\xe2\x80\x9d. A doua zi, \xc8\x9bara intr\xc4\x83 \xc3\xaen r\xc4\x83zboi \xc3\xaempotriva Puterilor Centrale pentru a \xc3\xaenf\xc4\x83ptui Rom\xc3\xa2nia Mare. La sf\xc3\xa2r\xc8\x99itul aceluia\xc8\x99i an, familia regal\xc4\x83, \xc3\xaempreun\xc4\x83 cu guvernul, este for\xc8\x9bat\xc4\x83 s\xc4\x83 se retrag\xc4\x83 la Ia\xc8\x99i, Bucure\xc8\x99tiul c\xc4\x83z\xc3\xa2nd sub ocupa\xc8\x9bia nem\xc8\x9bilor. _NEWLINE_Sf\xc3\xa2r\xc8\x99itul r\xc4\x83zboiului aduce victoria rom\xc3\xa2nilor al\xc4\x83turi de Antanta precum \xc8\x99i \xc3\xaenf\xc4\x83ptuirea Rom\xc3\xa2niei Mari, dar \xc3\xaen familia regal\xc4\x83 se declan\xc8\x99eaz\xc4\x83 un nou scandal. Principele Carol renun\xc8\x9b\xc4\x83 \xc3\xaen septembrie 1918 la prerogativele de mo\xc8\x99tenitor al tronului, ca urmare a c\xc4\x83s\xc4\x83toriei sale cu Zizi Lambrino. \xc3\x8en aceast\xc4\x83 perioad\xc4\x83 unele personalit\xc4\x83\xc8\x9bi politice cer proclamarea prin\xc8\x9bului Nicolae ca  succesor. Principele fiind al doilea b\xc4\x83rbat din familia regal\xc4\x83 era exclus, conform Constitu\xc8\x9biei rom\xc3\xa2ne\xc8\x99ti din acea perioad\xc4\x83, de la succesiunea la tron. \xc8\x9ain\xc3\xa2nd seama de toate aceste prevederi legale, Nicolae a primit o educa\xc8\x9bie deosebit\xc4\x83, dar nu una destinat\xc4\x83 viitorului rege. Alexandru Marghiloman, pre\xc8\x99edintele Consiliului de Mini\xc8\x99tri, i-a declarat regelui Ferdinand: \xe2\x80\x9ePrin\xc8\x9bul Carol trebuie dec\xc4\x83zut din prerogativele sale; prin\xc8\x9bul Nicolae, proclamat \xc3\xaen locul s\xc4\x83u \xc8\x99i pentru el f\xc4\x83cut\xc4\x83 educa\xc8\x9bie sever\xc4\x83 \xc8\x99i serioas\xc4\x83\xe2\x80\x9d. Propunerea nu a fost acceptat\xc4\x83, nici de suveran, nici de ceilal\xc8\x9bi lideri politici. Ea \xc8\x99i-a pierdut rostul deoarece, \xc3\xaen noiembrie 1918, Carol a acceptat desfacerea c\xc4\x83s\xc4\x83toriei sale cu Zizi Lambrino, anulat\xc4\x83 ulterior \xc3\xaen ianuarie 1919.\n_START_SECTION_\nAnii 1919 \xe2\x80\x93 1925\n_START_PARAGRAPH_\nImediat dup\xc4\x83 terminarea r\xc4\x83zboiului, Nicolae \xc3\xae\xc8\x99i continu\xc4\x83 studiile \xc3\xaentorc\xc3\xa2ndu-se \xc3\xaen Marea Britanie, la Eton. Urm\xc4\x83torii ani \xc8\x99i-i petrece \xc3\xaen afara \xc8\x9b\xc4\x83rii, revenind \xc3\xaen Rom\xc3\xa2nia doar pe perioada vacan\xc8\x9belor. Dup\xc4\x83 terminarea studiilor prin\xc8\x9bul face un stagiu militar \xc3\xaen flota britanic\xc4\x83. Revenit definitiv \xc3\xaen \xc8\x9bar\xc4\x83, Nicolae \xc3\xae\xc8\x99i dedic\xc4\x83 timpului liber preocup\xc4\x83rilor sale preferate: sportul \xc8\x99i via\xc8\x9ba monden\xc4\x83. Iarna, pe dealurile din apropierea Castelului Peli\xc8\x99or, aveau loc adev\xc4\x83rate concursuri de schi ce \xc3\xael aveau \xc3\xaen prim plan pe Nicolae. Mai t\xc3\xa2rziu prin\xc8\x9bul avea s\xc4\x83 publice \xc8\x99i o carte despre acest curajos sport. \xc3\x8en luna februarie a anului 1921 sora sa cea mare, Elisabeta, se c\xc4\x83s\xc4\x83tore\xc8\x99te cu prin\xc8\x9bul mo\xc8\x99tenitor al Greciei. Tot \xc3\xaen 1921 are loc \xc8\x99i c\xc4\x83s\xc4\x83toria lui Carol cu principesa Elena, fiica regelui Greciei, iar \xc3\xaen 1922 tovar\xc4\x83\xc8\x99a sa de distrac\xc8\x9bii Mignon se m\xc4\x83rit\xc4\x83 cu regele Alexandru I al Iugoslaviei. R\xc4\x83mas acas\xc4\x83 numai cu sora sa mai mic\xc4\x83, Ileana, prin\xc8\x9bul descoper\xc4\x83 \xc3\xaen ea un bun camarad cei doi petrec\xc3\xa2nd din ce \xc3\xaen ce mai mult timp \xc3\xaempreun\xc4\x83. \xc3\x8en anul 1920, Regina Maria prime\xc8\x99te \xc3\xaen dar, din partea ora\xc8\x99ului Bra\xc8\x99ov, Castelul Bran. Nicolae \xc8\x99i Ileana \xc3\xaendr\xc4\x83gesc din prima clip\xc4\x83 locul, prin\xc8\x9bul av\xc3\xa2nd propria sa camer\xc4\x83 \xc3\xaen Bran. Dup\xc4\x83 ce regina termin\xc4\x83 de amenajat locuin\xc8\x9ba, cei trei \xc3\xae\xc8\x99i vor petrece aici c\xc3\xa2teva s\xc4\x83pt\xc4\x83m\xc3\xa2ni din var\xc4\x83 \xc3\xaen fiecare an.  _NEWLINE_Tot \xc3\xaen aceast\xc4\x83 perioad\xc4\x83 apar \xc8\x99i unele mici zvonuri \xc3\xaen leg\xc4\x83tur\xc4\x83 cu via\xc8\x9ba deloc disciplinat\xc4\x83 pe care o ducea prin\xc8\x9bul. Regina Maria este hot\xc4\x83r\xc3\xa2t\xc4\x83 de aceast\xc4\x83 dat\xc4\x83 s\xc4\x83 taie r\xc4\x83ul de la r\xc4\x83d\xc4\x83cin\xc4\x83, nevr\xc3\xa2nd s\xc4\x83 se mai ajung\xc4\x83 \xc8\x99i acum \xc3\xaen situa\xc8\x9bia creat\xc4\x83 de Carol. Ea \xc3\xaei atrage aten\xc8\x9bia fiului s\xc4\x83u s\xc4\x83 fie mai cump\xc4\x83tat cu distrac\xc8\x9biile. _NEWLINE_Ca membru al familiei regale, a participat la diferite festivit\xc4\x83\xc8\x9bi, a prezidat unele societ\xc4\x83\xc8\x9bi \xc8\x99i asocia\xc8\x9bii sportive sau de caritate. Nu-l interesau problemele politice \xc8\x99i nici nu dorea s\xc4\x83 se implice \xc3\xaen activit\xc4\x83\xc8\x9bi care impuneau exprimarea unei op\xc8\x9biuni politice.\n_START_SECTION_\nAnii 1930 \xe2\x80\x93 1937\n_START_PARAGRAPH_\nNicolae s-a c\xc4\x83s\xc4\x83torit cu Ioana Doletti (fosta nor\xc4\x83 a politicianului liberal N.N. S\xc4\x83veanu) \xc3\xaen secret pe 28 octombrie 1931, \xc3\xaen comuna Tohani din jud. Prahova, \xc3\xaenc\xc4\x83lc\xc3\xa2nd statutul Casei Regale, care permitea mariajele doar cu membri ai caselor regale europene._NEWLINE_La cere\xc2\xadrea lui Carol, mariajul a fost declarat nul de Tribunalul Ilfov \xc3\xaen decembrie acela\xc8\x99i an._NEWLINE_Principele Nicolae nu a recunoscut \xc3\xaens\xc4\x83 decizia._NEWLINE_\xc3\x8en consecin\xc8\x9b\xc4\x83, Carol al II-lea l-a scos pe Nicolae din Casa Regal\xc4\x83._NEWLINE_Nicolae \xc8\x99i-a continuat via\xc8\x9ba p\xc3\xaen\xc4\x83 la cap\xc4\x83t al\xc4\x83turi de Ioana Doletti, sub numele de Nicolae Brana.'